284 Perseuerancia

In virtutibus et bonis operibus requiritur omnino perseuerancia. Nam operarius mercedem glorie quia non continuauit seruicium, Psal. [36:34]: *Expecta Dominum, et custodi viam ejus, et* exaltate *ut hæreditate.* Vnde Bernardus in *Epistula ad Januenses*, tolle perseueranciam, nec obsequium habebit mercedem, nec beneficium [gratiam], nec fortitudo laudem. Denique non qui ceperit, sed qui perseuerauerit, hic saluus erit, suple qui perseuerauerit in bono. Vnde quidam metricus, Finis, non pugna coronat.

Item, a fine describe diem, non solis ab ortu. Et vespere detur ei, si laus sit danda diei.

¶ Sic nec pugili fortiter pugnanti debetur laus, aut premium si cadat Eccli. 34[:28]: *Unus ædificans*, scilicet opera penitencie faciendo, *et* alius *destruens*, id est, ad peccatum recidinando, que vtilitas in vtrisque.

¶ Item, qui baptizatur a mortuo, id est, inundatur a peccato aqua contricionis, et iterum tangit mortem ad peccatum labendo, sicut canis reuersus ad vomitum, quid prodest lauacio eius, 1 Cor. 9[:24]: *Nescitis quod hii qui in stadio currunt, omnes quidem currunt, sed unus*, id est, perseuerans vsque ad finem, *accipit bravium*? Apo. 2[:10]: *Esto fidelis*, id est, perseuerans, *usque ad mortem, et dabo tibi coronam vitæ*. Joan. 6[:27]: *Operamini non cibum, qui perit, sed qui permanet in vitam æternam*. Vnde Gregorius in *Moralibus*, incassum bonum incoatur, si ante vite terminum deseratur, Matt. 10[:22]: *Qui perseveraverit usque in finem, hic salvus erit*. Quod per tractans Chrisostomus, *Super Mattheum*, dicit, incipere multorum est, finire paucorum. In principio delectacio est, in fine probacio. Nemo potest perseuerare, nisi qui Dei est, omnem quod propter carnem fit, temporale est quem ad ipsa caro temporalis est.

¶ Quod autem propter Deum fit, eternum est, sicut et Deus eternus est. Quod aliud incipitur in bono, plerumque corporis voluptas. Quod autem finit, virtus est anime.

¶ Nam sepe concupiscencia carnalis incipit bonum, sed non finit nisi gracia Dei. Cum ergo conuersus ad Deum opera bona inciperis facere, non recorderis acta tua, sed finem recole. Quia preteritorum bonorum recordacio negligenciam uel iactanciam operatur, consideracio finis timorem. Hoc ille. Augustinus, *Super Psalmos*, et in libro *83 questionum*, dicit quod finis est duplex. Vnus qui est consumpcionis, sicut est finis cibi cum consumitur. Et alius consumpcionis sicut tunica cum texitur. Perseuerancia sibi requirit non quod consumitur, Psal. [118:96]: *Omnis consummationis vidi finem, latum mandatum tuum nimis*. Quia caritas est finis perseuerancie que non consumitur, sed consummatur in celo. Vnde Apostolus, [2] Tim. 4[:7-8]: *Cursum consummavi*, etc., vsque ad, *corona justitiæ*. Vnde Hieronimus, *Epistula* 62, que est *Apud Vitalem*, non cepisse, sed permansisse virtutis est. Vnde Christus, Luc. 14[:28-30] dicit, *Quis ex vobis volens turrim ædificare*, etc., vsque, *non potuit consummare*.

¶ Qui enim uult turrim edificare contra diabolum, primo debet adquirere sumptus virtutum, et post continue edificare donec consummauerit. Nam si non consummauerit illos habebit derisores quos habent incentores in culpa. Vnde in laudem Salomonis dicitur 3 Reg. 6[:9] quod *Aedificavit domum, et consummavit eam*. Secundum artifices in consummacione testitudinis est maximum periculum operis. Quia ibi ponitur lapis qui totum tenet opus. Sic in fine vite est maximum periculum hominis, quia si nisi lapis angularis Christus qui facit vtraque vnum, bene ponatur in fine operis coronet edificum nostrum. Ideo dixit /f. 90va/ Paulus Act. 20[:24]: *Nihil horum vereor* dum tamen *cursum meum* consummauero. Sed vere consummare perfecte in hac vita pauci possunt, quia hoc foret pro tota vita preterita plene satisfacere. Sed opera penitencialia soluere possumus, quasi pro rata nostra. Sed soli martires soluunt pro toto vtrumtamen cuique nostrum. Dicit Christus illud Luc. 11[:8]: *Et ille si perseveraverit pulsans: dico vobis, etsi non dabit illi surgens eo quod amicus ejus sit, propter tamen improbitatem ejus surget, et dabit*. Vnde Bernardus, *Epistula* 120, colligas in summa, quantum ille multiformis seductor vsque modo illuserit, qui cum in te boni inicium impedire non valuit, inuidit tamen perseuerancie. hoc enim indicat sibi posse sufficere, si hanc tibi possit auferre, quam solam virtutem nouerit coronari. Paulus apostolus commendatur a fine bono non ab inicio malo econtra Judas bene inchoauit sed male finiuit, Matt. 26[:47]. Vnde scriptum est Eccli. [2:16]: Væ qui sustinentiam perdiderunt, id est, bonum opus non consummauerunt.

¶ Exempla sunt ad hoc nam fructus meliores sunt quam flores decime quam primicie et finis orationis quam principium melior iudicatur.